b"\n_START_ARTICLE_\nOrkut\n_START_PARAGRAPH_\norkut yra internetin\xc4\x97 bendruomen\xc4\x97, \xc4\xafkurta Google ir pavadinta pagal jos k\xc5\xabr\xc4\x97j\xc4\x85, Google darbuotoj\xc4\x85 Orkut B\xc3\xbcy\xc3\xbckk\xc3\xb6kten. Jos paskirtis \xe2\x80\x93 pad\xc4\x97ti vartotojams rasti nauj\xc5\xb3 draug\xc5\xb3 ir palaikyti jau turimus santykius. Tarp orkut si\xc5\xablom\xc5\xb3 galimybi\xc5\xb3 yra \xc4\xafvairios pa\xc4\x8di\xc5\xb3 vartotoj\xc5\xb3 kuriamos bendruomen\xc4\x97s,  asmenin\xc4\x97s nuotrauk\xc5\xb3 galerijos ir kt. _NEWLINE_Anks\xc4\x8diau nuo daugumos kit\xc5\xb3 pana\xc5\xa1i\xc5\xb3 internetini\xc5\xb3 bendruomeni\xc5\xb3 orkut skyr\xc4\x97si tuo, kad \xc4\xaf j\xc4\x85 patekti buvo  galima tik turint kito nario pakvietim\xc4\x85. Dabar jau gali prisijungti kiekvienas ir be pakvietim\xc5\xb3.\n_START_SECTION_\nFiktyv\xc5\xabs vartotojai\n_START_PARAGRAPH_\nNors orkut skebia, kad \xc4\x8dia yra patikim\xc5\xb3 \xc5\xbemoni\xc5\xb3 bendruomen\xc4\x97, kadangi kiekvienas patenka tik su draugo pakvietimu ir vartotojai registruojasi tikrais vardais ir pavard\xc4\x97m (skirtingai, nei kitose bendruomen\xc4\x97se pseudonimais), praktikoje tai neveikia. Dalis vartotoj\xc5\xb3 dalina pakvietimus visiems norintiems, nesvarbu, ar juos pa\xc5\xbe\xc4\xafsta, ar ne. Egzistuoja labai daug fiktyvi\xc5\xb3 vartotoj\xc5\xb3 arba bent jau prisistatan\xc4\x8di\xc5\xb3 ne tikrais vardais. Nors tai prie\xc5\xa1tarauja taisykl\xc4\x97ms, orkut administracija nieko nesiima arba jos priemon\xc4\x97s n\xc4\x97ra efektyvios. Didel\xc4\x97 dalis toki\xc5\xb3 netikr\xc5\xb3 vartotoj\xc5\xb3 sukurta piktybi\xc5\xa1kais tikslais.\n_START_SECTION_\nProgramin\xc4\x97 \xc4\xafranga\n_START_PARAGRAPH_\nNepatogi vidini\xc5\xb3 bendruomeni\xc5\xb3 forum\xc5\xb3 administravimo sistema apsunkina kov\xc4\x85 su piktybi\xc5\xa1kais vartotojais, u\xc5\xbesiiman\xc4\x8diais reklamomis, flood'u bei spamu. _NEWLINE_Taip pat labai da\xc5\xbenai kritikuojama netobula programin\xc4\x97 \xc4\xafranga. Nar\xc5\xa1ant po orkut, serverio veikimo sutrikimai yra reguliarus ir \xc4\xafprastas dalykas. Be to, ji atveria keli\xc4\x85 \xc4\xafvairiems hakeriams. Vien tik Java script galima para\xc5\xa1yti program\xc4\x97l\xc4\x99, automati\xc5\xa1kai u\xc5\xbetvindan\xc4\x8di\xc4\x85 forumus \xc5\xbeinut\xc4\x97mis._NEWLINE_2005 met\xc5\xb3 sausio 1 dien\xc4\x85 orkut bendruomen\xc4\x97 patyr\xc4\x97 brazil\xc5\xb3 hakerio atak\xc4\x85. Po keli\xc5\xb3 m\xc4\x97nesi\xc5\xb3 prad\xc4\x97jo kurtis \xe2\x80\x9enematomi\xe2\x80\x9c vartotojai, forum\xc5\xb3 temos ir bendruomen\xc4\x97s. Tai buvo daroma manipuliuojant HTML kodu ir naudojant 1x1 pikselio dyd\xc5\xbeio paveiksl\xc4\x97lius. _NEWLINE_2005 met\xc5\xb3 rugpj\xc5\xabt\xc4\xaf Delfi programavimo kalba buvo sukurta nemokama programa Floodtudo (ang. flood \xe2\x80\x93 tvanas, portugali\xc5\xa1kai tudo \xe2\x80\x93 viskas), skirta specialiai flood'inti orkut'\xc4\x85. Lengvai gaunama programa tapo labai populiari ir masinis jos naudojimas rimtai sutrikd\xc4\x97 bendruomen\xc4\x97s darb\xc4\x85. T\xc5\xb3 pa\xc4\x8di\xc5\xb3 met\xc5\xb3 lapkri\xc4\x8dio m\xc4\x97nes\xc4\xaf orkut programin\xc4\x97 \xc4\xafranga buvo pakeista taip, kad Floodtudo tapo nebeefektyvi.\n_START_SECTION_\nCenz\xc5\xabra Irane\n_START_PARAGRAPH_\nYra \xc5\xbeinoma nema\xc5\xbeai atvej\xc5\xb3, kai orkut vartotojai i\xc5\xa1 Irano patyr\xc4\x97 teisini\xc5\xb3 problem\xc5\xb3 d\xc4\x97l ateist\xc5\xb3 bendruomen\xc4\x97se rei\xc5\xa1kiam\xc5\xb3 atvirai laisvamani\xc5\xa1k\xc5\xb3 ar prie\xc5\xa1 islam\xc4\x85 nukreipt\xc5\xb3 pa\xc5\xbei\xc5\xabr\xc5\xb3. V\xc4\x97liau Irano vyriausyb\xc4\x97 apskritai blokavo pri\xc4\x97jim\xc4\x85 prie orkut. \xc5\xa0iam blokavimui apeiti buvo sukurti keli special\xc5\xabs proxy serveriai, ta\xc4\x8diau v\xc4\x97liau orkut u\xc5\xbedar\xc4\x97 HTTPS pri\xc4\x97jim\xc4\x85 i\xc5\xa1 anonimini\xc5\xb3 proxy serveri\xc5\xb3, ir dabar paprastiems Irano vartotojams prieiti prie puslapio prakti\xc5\xa1kai ne\xc4\xafmanoma. _NEWLINE_2006 met\xc5\xb3 rugpj\xc5\xabt\xc4\xaf orkut'\xc4\x85 savo gyventojams u\xc5\xbeblokavo ir Jungtiniai Arab\xc5\xb3 Emyratai.\n_START_SECTION_\nNeapykantos kurstymas\n_START_PARAGRAPH_\nNors tai prie\xc5\xa1tarauja taisykl\xc4\x97ms, orkute gausu tautin\xc4\x99, rasin\xc4\x99 ar religin\xc4\x99 neapykant\xc4\x85 kurstan\xc4\x8di\xc5\xb3 bendruomeni\xc5\xb3. Kartas nuo karto \xc4\xafvairios nacistin\xc4\x97s, antisemitin\xc4\x97s ir pana\xc5\xa1ios bendruomen\xc4\x97s yra i\xc5\xa1trinamos, ta\xc4\x8diau tai didelio efekto neduoda: sukurti naujas yra labai paprasta ir u\xc5\xbeima kelias minutes. 2005 metais apie kelias tokias Brazilijoje buvo prane\xc5\xa1ta policijai ir paskelbta \xc5\xbeiniasklaidoje._NEWLINE_2006 metais Brazilijos federaliniame teisme buvo svarstoma dvide\xc5\xa1imtme\xc4\x8dio studento, kaltinamo rasizmo propagavimu orkute, byla.\n_START_SECTION_\nU\xc5\xbedarymas\n_START_PARAGRAPH_\n2014 m. Orkut prane\xc5\xa1\xc4\x97 apie u\xc5\xbedarym\xc4\x85."